**Dôvodová správa**

**Všeobecná časť**

Návrh zákona, ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov a ktorým sa dopĺňajú niektoré zákony sa predkladá z dôvodu transpozície Smernice Európskeho parlamentu a Rady 2010/53/EÚ zo 7. júla 2010 o normách kvality a bezpečnosti ľudských orgánov určených na transplantáciu.

V súčasnosti nie sú legislatívne upravené podrobnosti o zabezpečení kvality a bezpečnosti ľudských orgánov určených na transplantáciu. Preto sa ustanovujú jasné a konkrétne povinnosti pre poskytovateľov, ktorí vykonávajú transplantácie orgánov a kompetencie pre Ministerstvo zdravotníctva v súlade s požiadavkami na zabezpečenie kvality a bezpečnosti pri transplantáciách orgánov.

Udelenie kompetencií pre Ministerstvo zdravotníctva Slovenskej republiky na zriadenie nového subjektu – Národnej transplantačnej organizácie je nevyhnutné, vzhľadom na povinnosť plnenia úloh v zmysle Smernice poverenou organizáciou, nakoľko Slovenské centrum orgánových transplantácií, ktoré v súčasnosti koordinuje transplantačnú činnosť na Slovensku, nemá v žiadnom právom predpise ustanovené ani svoje postavenie a ani činnosti, ktoré mu prislúchajú.

Návrh zákona nemá priamy vplyv na štátny rozpočet ani na rozpočet verejnej správy. Návrh zákona nemá vplyv na podnikateľské prostredie, na hospodárenie obyvateľstva, na sociálnu exklúziu, rovnosť príležitostí a rodovú rovnosť, na zamestnanosť, na životné prostredie a na informatizáciu spoločnosti.

Návrh zákona je v súlade s Ústavou Slovenskej republiky, inými zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná  a s právom Európskej únie.